U petak, 23. listopada 2015. godine u našoj se mjesnoj slastičarnici „Lucija“ okupilo malo društvo ljubitelja pisane riječi i glazbe kako bi, sada već tradicionalno, obilježili Mjesec hrvatske knjige. Na poticaj i u suradnji s Općinskom knjižnicom Krapinske Toplice te pod sigurnim i toplim vodstvom učiteljice Sonje Kuštan, učenici naše škole čitali su ulomke iz svojih omiljenih književnih djela, a pridružili su im se i njihovi roditelji te učitelji. Na taj način želi se promovirati čitanje i ukazati na važnost koju ono ima u životu svakog pojedinca i zajednice. Za poseban glazbeni ugođaj pobrinula se naša draga učiteljica Marta Turkulin-Horvat koja je svojom, sve samo ne strogom palicom, pratila male glazbenike. Cijeli program protekao je u ugodnom i opuštenom ozračju kakvo inače doživljavamo kada smo okruženi prijateljima u vlastitom dnevnom boravku. Pričama koje su nas nasmijale, podsjetile na djetinjstvo ili pak zamislile i rastužile, prebrzo smo došli do kraja našeg druženja s kojeg smo ponijeli osjećaj zadovoljstva i ugode, ali i sladak okus u ustima zahvaljujući čokoladnim slasticama obitelji Kustura.